ROBINS บวกกว่า 3% จับตา Q4/60 กำไรโตแกร่งรับไฮซีซั่น-ขยายสาขาเพิ่ม
ROBINS บวก 3.69% จับตา Q4/60 กำไรโตแกร่งรับไฮซีซั่น-ขยายสาขาเพิ่ม ล่าสุด ณ เวลา 10.52 น. ราคาอยู่ที่ 77.25 บาท บวก 2.75 บาท หรือ 3.69% สูงสุดที่ 77.75 บาท ต่ำสุดที่ 76.25 บาท มูลค่าซื้อขายที่ 81.26 ล้านบาท
17 พ.ย. 2560

ผู้สื่อข่าวรายงานว่า ราคาหุ้นบริษัท บิวตี้ โรบินสัน จำกัด (มหาชน) หรือ ROBINS ณ เวลา 10.52 น. ราคาอยู่ที่ 77.25 บาท บวก 2.75 บาท หรือ 3.69% สูงสุดที่ 77.75 บาท ต่ำสุดที่ 76.25 บาท มูลค่าซื้อขายที่ 81.26 ล้านบาท ขณะที่ดัชนีตลาดหุ้นไทยโดยรวมบวก 0.58%

 
ด้านนักวิเคราะห์ บล.ทรีนิตี้ ระบุในบทวิเคราะห์ แนะนำ “ซื้อ” หุ้น ROBINS ราคาเป้าหมายปี 61 ที่ 83.25 บาท โดยปัจจุบันมี Upside ราว 12.5% อ้างอิงวิธี DCF (WACC 9%, terminal growth 3%) คงประมาณการกำไรสุทธิทั้งปี 60 จำนวน 2,964 ล้านบาท เพิ่มขึ้น 5.3% จากช่วงเดียวกันของปีก่อน
โดยคาดอัตรากำไรขั้นต้นจะกลับมาดีขึ้นในไตรมาส 4/60 เนื่องจากเป็นช่วง High Season ของฤดูกาลจับจ่าย รวมถึงมาตรการช้อปช่วยชาติหนุนผลการดำเนินงาน อีกทั้งยังมีแผนเปิดสาขาไลฟ์สไตล์เซ็นเตอร์ต่อเนื่องจำนวน 1 สาขา ที่ จ.กำแพงเพชร (อีก 1 สาขาที่มหาชัย เปิดในห้างสรรพสินค้า) และอีก 2 สาขาแบบไลฟ์สไตล์เซ็นเตอร์ในปี 61 คาดหนุนรายได้ค่าเช่าเติบโต